Lise Brink verjaar in hospitaalDanie, sy vrou Lise en van voor Rachel, Daniël, André, Johann en Mieke. Lise Brink bring vandag haar 43ste verjaardag in die waakeenheid van die Unitas-hospitaal in Centurion deur terwyl haar familie voorberei op nóg ŉ operasie wat sy môre moet ondergaan. Lise, haar man, dr. Danie Brink, uitvoerende direkteur van Solidariteit Helpende Hand, en hul vyf kinders was op 16 Desember 2016 in ŉ ernstige motorongeluk. André (13) en Rachel (8) is in die ongeluk dood. ŉ Gedeelte van Lise se linkerbeen is reeds geamputeer ná die ongeluk en haar galblaas is verwyder. Volgens Danie was Lise vanoggend helder tydens die familie se besoek. “Dieselfde liefdevolle God wat vir Lise 42 gelukkige verjaardae gegun het, het ook hierdie 43ste een beskik. Ons bly vashou aan al die waarhede oor God in hierdie moeilike tyd,” het hy gesê. Op ŉ Facebook-ondersteuningsgroep vir die gesin het talle mense gelukwensings vir Lise geplaas. Lise ondergaan môreoggend ŉ operasie vir ŉ drukseer aan haar kop. Sy moet nog kaak- en rugoperasies ondergaan, maar word nou eers vir ŉ seldsame soort longontsteking behandel voordat dokters dié operasies kan oorweeg. Sy word tans in ŉ isolasiekamer in hospitaal behandel om haar blootstelling aan kieme te beperk. Danie het weer eens die publiek bedank vir al die boodskappe, ondersteuning en gebede wat die gesin daagliks ontvang. Lees alle vorige berigte oor die Brink-gesin op Maroela Media. Volg die ondersteuningsgroep op Facebook.